Nederlag for byrådet. Bystyreflertall vil ha fri abort til uke 18. 
– Viktig at Norges nest største by gir en tydelig melding om å lytte mer til kvinnen, sier Frps Christian Haugen.  Frem til nyttår var Frps Christian Haugen helsebyråd. Nå har han jobbet for å ha samlet flertall mot abortstandpunktet til det byrådet han selv var en del av.  Forslag på høring I desember la abortutvalget frem sin rapport. Flertallet der går inn for å utvide grensen for selvbestemt abort til svangerskapsuke 18. Et mindretall i utvalget vil holde på dagens abortgrense, som er uke 12.  Forslaget fra abortutvalget er for tiden på høring. Onsdag 6. mars blir det abortdebatt i bystyret.  Byrådets innstilling er i tråd med Høyres program. De vil beholde dagens grense for selvbestemt abort.  Da utvalg for helse og sosial diskuterte abortsaken forrige uke, ble det flertall for byrådets innstilling. Haugen, som leder utvalget, sier det skyldtes at partiene ikke hadde snakket tilstrekkelig sammen på forhånd.  Samlet bredt flertall Det har Haugen og andre politikere gjort noe med.  Sammen med Fauzia Hussain-Wiik (Ap), Christine Ødegaard (MDG) og Per Arne Larsen (V) har Haugen sydd sammen en høringsuttalelse som bryter med byrådets på flere punkt.  De fire partiene har sikret seg støtte fra representanter i Høyre, INP, Bergenslisten og Pensjonistpartiet. Til sammen har forslaget deres flertall i bystyret, ifølge Haugen.  Flertallet vil sette grensen for selvbestemt til uke 18.  – Jeg er kjempefornøyd med at vi har fått til dette. Nå vil Bergen levere et liberalt forslag i abortdebatten sier Haugen. – Abortsaken avgjøres vel i Stortinget, ikke i bystyret i Bergen? – Det er viktig at Norges nest største by gir en tydelig melding om å lytte mer til kvinnen, svarer han.  MDGs Ødegaard er lettet over løsningen de har landet.  – Jeg har vært så frustrert over at Bergen skulle gå mot å modernisere en lov fra 1970-tallet, sier hun.  At både Høyre og Frp er med i flertallskonstellasjon forklarer Haugen med at begge partiene har stilt representantene sine fritt.  – Da vi holdt opptelling, så vi at hele Frps bystyregruppe vil gå for en liberal uttalelse, sier han.  Åpning helt til uke 22 I Norge er det lovlig å utføre abort frem til uke 22. Fra grensen for selvbestemt abort til uke 22, er det opp til nemndene å si ja eller nei til abort.  Flertallet i abortutvalget vil utvide nemndene fra to til tre medlemmer og gjøre saksbehandlingen skriftlig. Byrådet støtter dette. I sitt høringsforslag går bystyreflertallet inn for å erstatte nemndene med et rådgivende organ som kvinnen kan velge å støtte seg til.  – Betyr ikke det egentlig at dere sier ja til selvbestemt abort til uke 22?  – Jo, i praksis, men etter uke 18 bør det være ekstra fokus på at det finnes et frivillig rådgivende tilbud. Poenget er om det er kvinnen selv eller andre som skal avgjøre disse svært få sakene, sier Haugen.  Byråd Charlotte Spurkeland er ikke overrasket over at et flertall i bystyret lander på et annet standpunkt enn byrådet.  – Det er helt naturlig at det finnes mange ulike meninger om abort i bystyret. Dette er en høringsuttalelse, og Høyres medlemmer er fristilt. I slike verdisaker må hver enkelt svare for seg, sier hun. 
Frps Christian Haugen, sammen med Fauzia Hussain-Wiik fra Arbeiderpartiet, MDGs Christine Ødegaard og Per Arne Larsen fra Venstre har laget en uttalelse som går imot byrådets abortstandpunkt. Disse partiene har også fått støtte fra utbrytere i Høyre, INP, Bergenslisten og Pensjonistpartiet og har dermed flertall i bystyret.  Flertallet vil utvide grensen for selvbestemt abort til uke 18, og vil også fjerne dagens nemnder og erstatte dem med et rådgivende organ. Høringsuttalelsen bryter med byrådets innstilling som vil beholde dagens grense for selvbestemt abort.